蔡襄
送杨渥赴西安主簿
余思去夏还瓯闽，温风赤日争陶蒸。
舟行夜寄浙江稜，江涛汹涌来相仍。
雷电翕虩蛟螭腾，方床竹簟寒生冰。
上陇西去景色澄，青山两向水一絙。
猿鸟啼叫交酬应，晚樵出雾鱼投罾。
脱离滓浊跻陵兢，造托微波讯严陵。
清遐可使贪者懲，山穷水尽乃攀登。
烂柯岩岫孤崚嶒，幽邃闚瞩崖险凭。
少留观爱喜莫胜，子官其间良足称。
子材又美神粹凝，万象态度遭披凌。
吟咏设写逾画缯，当有味者论淄渑。
今予痴仕如秋蝇，飞尘满耳汗浃膺。
闻子大艑行可乘，骨目森竦神虑兴。
子姑去嗟予未能，送子一念魂九升。